SIM ร่วงกว่า 9%หลังแจ้งบฯปี 59 พลิกขาดทุนหนัก-โบรกฯแนะ”ขาย”ยังไม่เห็นการฟื้นตัว
SIM ร่วงกว่า 9%หลังแจ้งบฯปี 59 พลิกขาดทุนหนัก-โบรกฯแนะ"ขาย"ยังไม่เห็นการฟื้นตัว
22 ก.พ. 2560

ผู้สื่อข่าวรายงานว่า บริษัท สามารถ ไอ-โมบาย จำกัด (มหาชน)หรือ SIM ณ เวลา 11.31 น. อยู่ที่ระดับ 1.08 บาท ลบ 0.11 บาทหรือ 9.24% ด้วยมูลค่าซื้อขาย 10.27 ล้านบาท

โดยบริษัทประกาศผลขาดทุนปี 59 เท่ากับ 719.64 ล้านบาท ขาดทุนต่อหุ้น 0.164 บาท ลดลงจากปีก่อนที่มีกำไรสุทธิ 37.16 ล้านบาท กำไรต่อหุ้น 0.008 บาท
ด้านบล.ทิสโก้ ระบุในบทวิเคราะห์ฯแนะ”ขาย”หุ้น SIM มองว่าการฟื้นตัวของ SIM จะยังคงไม่เห็นในเร็ววันนี้ เนื่องจากธุรกิจหลักยังคงถูกกดดันต่อเนื่อง ซึ่ง SIM พยายามที่จะเข้าสู่ธุรกิจใหม่ๆ เพื่อเป็นการสร้างรายได้ในธุรกิจอื่นๆ และลดลงการพึ่งพาธุรกิจหลัก โดยล่าสุด SIM ได้เข้าลงทุนในบริษัท ไทยเบสสเตชั่น จำกัด ด้วยสัดส่วนการถือหุ้น 100% เงินลงทุน 10 ล้านบาท ซึ่งดำเนินธุรกิจให้เช่าพื้นที่ และบริการอุปกรณ์สื่อสารและระบบโทรคมนาคม แต่มองว่าธุรกิจอื่นๆ ยังไม่สามารถมาทดแทนรายได้ที่หายไปได้ 
สำหรับ SIM ด้วยราคาเป้าหมายอยู่ที่ 0.60 บาท อิงจาก PBV 1 เท่าปี 2560F  จากยังไม่เห็นความชัดเจนของรายได้และผลของการปรับรูปแบบธุรกิจ ปัจจัยเสี่ยงต่อประมาณการมาจากการปรับเปลี่ยนหรือธุรกิจใหม่ได้ผลดีกว่าที่คาดไว้
SIM ประกาศขาดทุนสุทธิในปี 59 จำนวน 720 ล้านบาท และรายงานขาดทุนสุทธิ 447 ล้านบาทในไตรมาส 4/59 ซึ่งเป็นการประกาศขาดทุนอย่างต่อเนื่อง 5 ไตรมาสติดต่อกัน โดยเหตุผลหลักยังคงมาจากรายได้ที่ลดลง 62% จากปีที่แล้ว ในธุรกิจ Mobile ตามการแข่งขันที่รุนแรง และ Non Mobile ที่ลดลงเช่นเดียวกันอยู่ที่ 811 ล้านบาท ลดลง 6.24% ตามการปรับเปลี่ยนพฤติกรรมของผู้บริโภค แม้รายได้จากธุรกิจรับจ้างถ่ายทอดสดทางโทรทัศน์จะเติบโตดีขึ้น แต่ยังไม่สามารถช่วยชดเชยรายได้ส่วนอื่นๆ ที่ลดลงได้
นอกจากนี้ อัตรากำไรขั้นต้นลดลงมาอยู่ที่ 9% และค่าใช้จ่ายการขายและบริหารต่อยอดขายยังมีสัดส่วนเพิ่มสูงขึ้นมาที่ 29% รวมทั้งค่าใช้จ่ายทางการเงินเพิ่มขึ้น ตามการกู้ยืมเพื่อใช้ในการดำเนินธุรกิจ ส่งผลกระทบต่อกำไรโดยรวมของบริษัท